
Sarah Morgan

Jordmorens

hemmelighet


Kjære leser!

For to år siden skrev jeg en trilogi fra redningstjenesten i Lake District. Jeg likte det svært godt, og fikk så mange positive tilbakemeldinger fra leserne at jeg bestemte meg for å dra tilbake til samme sted i miniserien Hjem til jul.

I den første boken går min heltinne Christy med på å feire jul sammen med sin fraseparerte ektemann, Alessandro, for barnas skyld. Ekteskapet deres er i krise. Det pasjonerte og sterke forholdet deres er blitt svekket og har slått sprekker fordi de ikke lenger kan kommunisere. Det virker som om ekteskapet er redningsløst fortapt. Men de får litt hjelp utenfra, fra de to barna og bestevennen Jake. Denne boken er spesiell for meg, fordi mine egne barn bidro med så mye inspirasjon og dialog.

Siden jeg hadde skapt en så spennende person som Jake, kunne jeg ikke bare forlate ham uten å finne ut av livet hans. Denne boken er hans historie. Han står overfor å tilbringe en ny juledag alene, så han går en tur i fjellene. Der treffer han Miranda. Hun er i en fortvilet situasjon, og han rekker så vidt å redde henne. Men som så ofte i livet, er ikke ting slik de ser ut. Miranda har hemmeligheter. Kan Jake godta henne som den hun er, og vil Miranda lære seg å stole på ham?

